b'\n_START_ARTICLE_\nJo\xc5\xbeef Genezij\n_START_SECTION_\n\xc5\xbdivljenjepis\n_START_PARAGRAPH_\nGenezij je bil iz ugledne bizantinske dru\xc5\xbeine in visok dvorni uradnik. Spadal je v literarni krog Konstantina VII. Porfirogeneta, kateremu je posvetil zgodovinsko delo v \xc5\xa1tirih knjigah z naslovom  \xce\x92\xce\xb1\xcf\x83\xce\xb9\xce\xbb\xce\xb5\xce\xaf\xce\xb1\xce\xb9 \xe2\x80\x93 Zgodovina cesarjev.  Zgodovina  je bila napisana v letih 944 do 959 in zajema obdobje od leta 813 do 886, se pravi ikonoklazem in cesarje od Leona V. do Mihaela III.  Sam Genezij omenja, da je pisal na osnovi ustnega izro\xc4\x8dila in pripovedih sodobnikov dogajanj. Od pisnih virov je uporabljal predvsem dela patriarhov Nikeforja I. Carigrajskega in Ignacija Carigrajskega in kroniko  Georgija Meniha. Genezijevo delo je pristransko in negativno gleda na ikonoklazem, hkrati pa simpatizira z Makedonsko dinastijo. Njegov jezik je te\xc5\xbeak in izumetni\xc4\x8den. V njegovem delu je tudi nekaj podatkov tudi o Slovanih, predvsem maloazijskih Slovanih v 9. stoletju in njihovi udele\xc5\xbebi v dr\xc5\xbeavljanski vojni leta 821-822, bolj znani kot vstaja Toma\xc5\xbea Slovana. Za te dogodke v Genezij najob\xc5\xa1irnej\xc5\xa1i vir.'